OBH 8715/1997.
az állampolgári jogok országgyűlési biztosának
jelentése
Előadó: Dr. Garamvári Miklós

A vizsgálat megindítása

A Panaszos beadványában az APEH Nógrád Megyei Igazgatóságának eljárását sérelmezte. 

Az ügyben a vizsgálatot 1997. december 16-én megindítottam. A vizsgálat megindításával egyidejűleg megkerestem az APEH Nógrád Megyei Igazgatóságának (a továbbiakban: adóhatóság) vezetőjét, tekintettel arra, hogy a Panaszos által rendelkezésemre bocsátott információk alkotmányos jogokkal összefüggő visszásság fennállására engedtek következtetni.

Az adóhatóság vezetőjét felkértem arra, hogy vizsgáltassa meg történt-e mulasztás a Panaszosnak az adóhatósághoz intézett beadványainak ügyintézésére vonatkozó szabályok valamint ezzel összefüggésben a határozathozatalra vonatkozó szabályok megtartásában. Kértem továbbá, hogy az esetleges mulasztásért felelős személlyel szemben tegye meg a szükséges intézkedéseket.

Az érintett alkotmányos jog

Az országgyűlési biztos eljárása során a következő alkotmányos jogokat vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

A vizsgálat megállapításai

Az általam kért és az adóhatóság vezetője által lefolytatott belső vizsgálat eredménye alapján megállapítást nyert, hogy a Panaszos méltányossági kérelme az adóhatósághoz 1996. december 12-én érkezett. A méltányossági eljárás ezt követően indult meg.  Az adóhatóság végrehajtási eljárása 1996. november 6-án vette kezdetét. A munkabér letiltásra 1996. december 12-én hívta felé az adóhatóság a Panaszos munkáltatóját. A tértivevény tanúsága szerint a letiltást a munkáltató 1996. december 13-án kapta kézhez. A munkabérletiltás visszavonását 1996. december 19-én rendelte el az adóhatóság. Ezzel a végrehajtási eljárás szünetelése megkezdődött és végrehajtási cselekményt az adóhatóság azóta sem foganatosított. A korábban elrendelt munkabérletiltás 11.186.-Ft összeget eredményezett az adóhatóság végrehajtói letéti számláján. 

Mindazonáltal az adóhatóság vezetője által elrendelt vizsgálat megállapította, hogy a Panaszos kérelmére indult méltányossági eljárás határozattal történő lezárása elmaradt. 

Tekintettel arra, hogy felhívásomra a Panaszos kérelmére indult méltányossági eljárásban döntés született, az eljárás elhúzódásáért felelő jogi előadónak és közvetlen vezetőjének a mulasztás súlyával arányban álló felelősségrevonása megtörtént, az ügyben ajánlással élni nem kívánok, de a hasonló jellegű jogsérelmek jövőbeni elkerülése érdekében, állampolgári jogok országgyűlési biztosáról szóló, 1993. évi LIX. tv. 17. § (1) bekezdésére hivatkozva felkérem, az adóhatóság vezetőjét, hogy fokozottan gondoskodjék hivatalában a törvényben rögzített ügyintézési határidő és eljárási rend betartásáról.  

Budapest, 1998. február    .

										Gönczöl Katalin